ໃນວັນທີ 12 ພະຈິກ 2017, ຢູ່ມະຫາວິທະຍາໄລ ເຕັກນິກປາກປ່າສັກ, ໄດ້ຈັດພິທີເປີດປ້າຍ ສາຂາຂອງມະຫາວິທະຍາໄລ ຫາຍໝານ ສປ ຈີນ ແລະ ສູນຮ່ວມມືການສຶກສາ ວິທະຍາໄລເຕັກນິກກິ່ງ ແຂວງ ສິບສອງພັນນາ ສປ ຈີນ ປະຈຳລາວ. ໂດຍໃຫ້ກຽດເຂົ້າຮ່ວມ ຂອງທ່ານ ສາຍຄຳ ພັນທະວົງ ຜູ້ອຳນວຍການ ວິທະຍາໄລເຕັກນິກ ປາກປ່າສັກ ຮ່ວມກັບ ທ່ານ ນາງ ຫານຊູເມີຍ ຫົວໜ້າພະແນກຈັດຕັ້ງໜ່ວຍພັກ ມະຫາວິທະຍາໄລຫາຍໝານ ພ້ອມທັງ ທ່ານ ໜູພັນ ອຸດສາ ຫົວໜ້າກົມອາຊິວະສຶກສາ ພ້ອມດ້ວຍຄະນະນຳ.
ການເປີດສະຖາບັນ ການສຶກສານີ້, ກໍເພື່ອປະຕິບັດຕາມແນວທາງ ຍຸດທະສາດໜຶ່ງແລວທາງໜຶ່ງເສັ້ນທາງ ທີ່ ສະຫາຍ ສີຈິ້ນຜິງ ເລຂາທິການໃຫ່ຍ ຄະນະກຳມະການ ສູນກາງພັກກອມມູນິດຈີນ, ປະທານປະເທດ ແຫ່ງ ສາທາລະນະລັດ ປະຊາຊົນຈີນ ວາງອອກ, ໃນການສ້າງໃຫ້ມີ ການເຊື່ອມຕໍ່ນະໂຍບາຍ, ເຊື່ອມຕໍ່ສິ່ງອຳນວຍຄວາມສະດວກ, ເຊື່ອມຕໍ່ການຄ້າ, ເຊື່ອມຕໍ່ເສດຖະກິດການເງິນ, ເຊື່ອມຕໍ່ສາຍໃຈປະຊາຊົນ ເຊິ່ງກັນ ແລະ ກັນ. ດັ່ງນັ້ນ, ການເຊື່ອມຕໍ່ສາຍໃຈປະຊາຊົນ ຈຶ່ງເປັນວຽກງານຕົ້ນຕໍຂອງ 5 ເຊື່ອມທີ່ກ່າວມານັ້ນ ຈະເຮັດໃຫ້ວຽກງານເຊື່ອມຕໍ່ສາຍໃຈ ຂອງປະຊາຊົນສອງຊາດ ລາວ-ຈີນ ໄດ້ສຳເລັດຜົນນັ້ນ, ຈະຕ້ອງໄດ້ເສີມສ້າງໂອກາດ ໃນການໄປມາຫາສູ່ ໃຫ້ແກ່ປະຊາຊົນສອງຊາດ.
ເພື່ອເປັນການສົ່ງເສີມ ມິດຕະພາບ ລະຫວ່າງສອງຊາດ ລາວ-ຈີນ, ຮັດແໜ້ນການຮ່ວມມືລະຫວ່າງ ນະຄອນຫຼວງວຽງຈັນ ແລະ ແຂວງຫາຍໝານ, ເສີມຂະຫຍາຍການຮ່ວມມື ດ້ານການສຶກສາໃຫ້ເລິກເຊິ່ງກວ່າເກົ່າ, ສ້າງຄວາມນຳໜ້າປະຕິບັດ ວຽກງານສຶກສາຕາມແນວທາງ ຍຸດທະສາດ ໜຶ່ງແລວທາງໜຶ່ງເສັ້ນທາງໜຶ່ງ, ມະຫາວິທະຍາໄລຫາຍໝານ ໄດ້ສຶກສາຄວາມຮຽກຮ້ອງຕ້ອງການ ໃນການພັດທະນາ ເສດຖະກິດ-ສັງຄົມຂອງລາວ, ຈຶ່ງນຳເອົາຄວາມໂດດເດັ່ນ ທາງດ້ານການສຶກສາ ການບໍລິຫານ ເສດຖະກິດ ແລະ ບໍລິຫານ ການທ່ອງທ່ຽວຂອງຕົນ, ມາຮ່ວມມືກັບ ວິທະຍາໄລເຕັກນິກ ປາກປ່າສັກ ຂອງ ສປປ ລາວ ໂດຍຈະຮ່ວມກັນສ້າງຕັ້ງ ສາຂາຂອງມະຫາວິທະຍາໄລ ຫາຍໝານປະຈຳລາວ; ຈັດເຝິກອົບຮົມໃຫ້ແກ່ ຄູ-ອາຈານ, ແລກປ່ຽນຄູ ແລະ ນັກສຶກສາ, ຄົ້ນຄວ້າ-ແລກປ່ຽນ ດ້ານວຽກງານວິຊາການ ແລະ ອື່ນໆ, ພ້ອມດຽວກັນນີ້ ກໍ່ຍັງໄດ້ເຊັນບົດບັນທຶກ ຄວາມເຂົ້າໃຈ ວ່າດ້ວຍການພົວພັນ ມິດຕະພາບ ລະຫວ່າງ ວິທະຍາໄລເຕັກນິກ ປາກປ່າສັກ ແລະ ມະຫາວິທະຍາໄລ ຫາຍໝານ; ແລະ ຮ່ວມການເປີດປ້າຍ ຢ່າງເປັນທາງການ; ສາຂາມະຫາວິທະຍາໄລ ເຕັກນິກປາກປ່າສັກ ແລະ ມະຫາວິທະຍາໄລຫາຍໝານ ປະຈຳລາວອິກດ້ວຍ.
ອິງຕາມບົດບັນທຶກ ຄວາມເຂົ້າໃຈ, ທັງສອງຝ່າຍຈະຮ່ວມກັນ ສ້າງໃຫ້ສາຂາດັ່ງກ່າວ ເປັນເວທີໃນການແລກປ່ຽນ ເຊິ່ງກັນ ແລະ ກັນ. ໂດຍໃນ 5 ປີ ຕໍ່ໜ້າ ຄື:
1 ມະຫາວິທະຍາໄລຫາຍໝານ ຈະສະໜັບສະໜູນ ຫຼັກສູດແບບຮຽນ ແລະ ທີມງານຄູອາຈານ ໃນການສ້າງລະບົບການສຶກສາ ປະລິຍາຕີ-ປະລິຍາໂທ-ເອກ ຢູ່ສາຂາດັ່ງກ່າວ ເຊິ່ງຈະໄດ້ຮັບວຸດທິການສຶກສາ ຂອງມະຫາວິທະຍາໄລ ຫາຍໝານ.
2 ມະຫາວິທະຍາໄລ ຫາຍໝານ ຈະສະເໜີຂໍທຶນຊ່ວຍເຫຼືອ ຈາກກະຊວງສຶກສາທິການ ຫຼື ກະຊວງການຄ້າຂອງຈີນ ເພື່ອຈັດເຝິກອົບຮົມ ໃຫ້ແກ່ພະນັກງານວິຊາການ ເຕັກນິກຊຳນານການ ແລະ ພະນັກງານ ຂັ້ນສູງຂອງລັດ ຫຼື ວິສະຫະກິດ ຈຳນວນ 1000 ຄົນ.
3 ສະໜອງທຶນການສຶກສາ ໃນທຸກລະດັບວຸດທິ ບໍ່ວ່າຈະເປັນທຶນ ລັດຖະບານ, ທຶນແຂວງ ຫຼື ທຶນມະຫາວິທະຍາໄລ ຈຳນວນ 100 ທຶນ ໃຫ້ ສປປ ລາວ.
4 ຈະຊ່ວຍສະໜອງທຶນຊ່ວຍເຫຼືອ ໃນການທັດສະນະສຶກສາ ພາກລະດູແລ້ງ ໃຫ້ນັກສຶກສາລາວ ຈຳນວນ 200 ຄົນ.
ທີ່ມາ: ຂ່າວສານປະເທດລາວ. ຂ່າວ: ມາລີດາ.